RIO/OSLO (Dagbladet): Kjetil Borch (26) og Olaf Tufte (40) tok i dag Norges første medalje i Rio-lekene.
Etterpå fikk Tufte besøk av sin sønn og datter da medaljene skulle deles ut og nasjonalsangene spilles. De hadde på seg t-skjorter med «Heia pappa» for anledningen.
Det norske IOC-medlemmet Gerhard Heiberg så ut til å ta situasjonen med stoisk ro. Han var med på å dele ut medaljene. Mike Tanner i FISA (Det internasjonale roforbundet) virket ikke like fornøyd med Tuftes stunt.
- Nå er nok Tufte ute og gjør noe litt ulovlig her. Det er ikke helt populært blant IOC. Men gjort er gjort. Herlig. Sånn skal det være, sa TV 2-kommentator Ole Kristian Stoltenberg om situasjonen.
Etterpå bekrefter OL-troppens pressekontakt Halvor Lea overfor Dagbladet at Heiberg hadde gitt Tufte tillatelse til å ta med barna.
Tufte fortalte også hvor mye det betydde for ham å ha med barna i OL. Særlig når han lyktes med å ta medalje.